钦定古今图书集成/理学汇编/学行典/第086卷 > 王阳明集 > 《答徐成之书》
## 钦定古今图书集成/理学汇编/学行典/第086卷 > 王阳明集 > 《答徐成之书》

“吾乡学者几人？求其为笃信好学如吾成之者谁欤？
求其喜闻过，忠告善道如吾成之者谁欤？过而莫吾
告也，学而莫吾与也，非吾成之之思而谁思欤？”嗟吾
成之幸自爱重，自人之失其所好，仁之难成也久矣。
向吾成之在乡党中，刻厉自立，众皆非笑，以为迂腐，
成之不为少变。仆时虽稍知爱敬，不从众非笑，然尚
未知成之之难得如此也。今知成之之难得，则又不
获朝夕相与，岂非大可憾欤！修己治人，本无二道，政
事虽剧，亦皆学问之地，谅吾成之，随在有得，然何从
一闻至论，以洗凡近之见乎？“爱莫为助”，“近为成之”，思
进学之功，微觉过苦。先儒所谓志道恳切，固是诚意，
然急迫求之，则反为私已，不可不察。日用闲何，莫非
天理流行，但此心常存而不放，则义理自熟，《孟子》所
谓“勿忘勿助，深造自得”者矣。学问之功何可缓，但恐
著意把持振作，纵复有得，居之恐不能安耳。成之之
学，想亦正不如此。以仆所见，微觉其有近似者，是以
不敢不尽，亦以成之平日之乐闻，且欲以是求教也。